鶴媒歌
作者：陸龜蒙
朝代：唐

paragraphs: 偶繫漁舟汀樹枝，因看射鳥令人悲。
盤空野鶴忽然下，背翳見媒心不疑。
媒閑靜立如無事，清唳時時入遙吹。
裴回未忍過南塘，且應同聲就同類。
梳翎宛若相逢喜，祗怕纔來又驚起。
窺鱗啄藻乍低昂，立定當胸流一矢。
媒歡舞躍勢離披，似諂功能邀弩兒。
雲飛水宿各自物，妬侶害羣猶爾爲。
而況世間有名利，外頭笑語中猜忌。
君不見荒陂野鶴陷良媒，同類同聲真可畏。